บสท.ขายหุ้นMFC-'คันทรี่’ซื้อเพิ่ม2%
บสท.ขายหุ้น MFC กว่า 5.62% พร้อมปล่อยที่เหลือ 4.9% สัปดาห์หน้า &#8220;กลุ่มคันทรี่ กรุ๊ป&#8221; ดอดซื้อ 2% หวังรับปันผลงาม
10 มิ.ย. 2553

บสท.ขายหุ้น MFC กว่า 5.62% พร้อมปล่อยที่เหลือ 4.9% สัปดาห์หน้า “กลุ่มคันทรี่ กรุ๊ป” ดอดซื้อ 2% หวังรับปันผลงาม
นางจุไรรัตน์ ปันยารชุน กรรมการผู้จัดการ บรรษัทบริหารสินทรัพย์ไทย (บสท.) เปิดเผยว่า บสท.ได้ขายหุ้นบริษัทหลักทรัพย์จัดการกองทุน (บลจ.) เอ็มเอฟซี (MFC) จำนวน 6,743,000 หุ้น หรือคิดเป็น 5.62% ของจำนวนหุ้นของบริษัท เมื่อวันที่ 7 มิ.ย.ที่ผ่านมา ในราคาหุ้นละ 12.60 บาท โดยทำรายการซื้อขายหุ้นผ่านบริษัทหลักทรัพย์แห่งหนึ่งที่จัดหาผู้สนใจเข้ามาซื้อหุ้น
นอกจากนี้ในวันที่ 14 มิ.ย.นี้จะขายส่วนที่เหลือทั้งหมด 5,884,000 หุ้น หรือ 4.90% ให้แก่นักลงทุนที่สนใจในราคาเดียวกัน ทำให้บริษัทได้เงินจากการขายหุ้นทั้งหมด 12.62 ล้านหุ้น หรือคิดเป็น 10.52% เป็นเงินประมาณ 159 ล้านบาท
“ราคาที่ขายได้ถือเป็นราคาที่ดี เพราะสูงกว่ามูลค่าหุ้นทางบัญชีที่อยู่กว่า 11 บาทต่อหุ้นและสูงกว่าราคาที่ซื้อขายในตลาดหลักทรัพย์ และเท่าที่ทราบหนึ่งในผู้สนใจซื้อหุ้นMFCไปนั้นมีกลุ่มคันทรี่ กรุ๊ปด้วย”นางจุไรรัตน์ กล่าว
กรรมการผู้จัดการบสท. กล่าวว่า ก่อนหน้านี้ธนาคารอิสลามแห่งประเทศไทยได้แสดงความสนใจที่จะซื้อบลจ.เอ็มเอฟซี แต่เสนอราคาซื้อหุ้นละ 11.50-11.90 บาท แต่ในช่วงหลังธนาคารอิสลามต้องการเงินทุนไปขยายธุรกิจปล่อยสินเชื่อแทนจึงยกเลิกการซื้อหุ้นMFC
แหล่งข่าวจากบริษัทหลักทรัพย์คันทรี่ กรุ๊ป (CGS) กล่าวว่า บริษัทได้เข้าซื้อหุ้นบลจ.เอ็มเอฟซีประมาณ 2% ที่บสท.นำออกมาขายผ่านโบรกเกอร์ เพื่อเป็นการลงทุน เนื่องจากเห็นว่าหุ้นบลจ.เอ็มเอฟซีเป็นหุ้นที่มีการจ่ายเงินปันผลดีและสม่ำเสมอ“ตอนนี้เราถือหุ้นเอ็มเอฟซีอยู่แล้ว 21.45%
"การซื้อเพิ่มก็เพื่อลงทุน ยังไม่มีแผนที่จะทำอะไรร่วมกันอย่างเป็นรูปธรรม แต่ทุกวันนี้เราก็เป็นเหมือนพาร์ทเนอร์กัน และก็ช่วยขายกองทุนให้แก่บลจ.เอ็มเอฟซีอยู่แล้ว”แหล่งข่าว กล่าว
ทั้งนี้ ก่อนมีการทำรายการขายหุ้นดังกล่าว ผู้ถือหุ้นรายใหญ่ของบลจ.เอ็มเอฟซี ประกอบด้วย ธนาคารออมสิน 24.50% บริษัทหลักทรัพย์คันทรี่ กรุ๊ป 21.45% กระทรวงการคลัง 16.67% บสท. 10.52% SOMERS (U.K.) LIMITED 3.69% และนายสอง วัชรศรีโรจน์ 3.59%
ก่อนหน้านี้นายพิชิต อัคราทิตย์ กรรมการผู้จัดการ บลจ.เอ็มเอฟซี กล่าวว่า ปีนี้บริษัทจะร่วมมือกับบล.คันทรี่ กรุ๊ป ซึ่งเป็นผู้ถือหุ้นของเอ็มเอฟซีมากขึ้น เนื่องจากกลุ่มคันทรี่ กรุ๊ป มีจุดแข็งด้านอสังหาริมทรัพย์ซึ่งสอดคล้องกับนโยบายของเอ็มเอฟซีต้องการรุกกองทุนอสังหาริมทรัพย์ทั้งในและต่างประเทศมากขึ้น
สำหรับปีนี้มีแผนออกกองทุนรวมอสังหาริมทรัพย์ 5 กอง ซึ่งทาง CGS น่าจะเข้ามาเป็นผู้จัดจำหน่าย กองทุนได้ด้วย
ด้านหุ้น MFC วันที่ 10มิ.ย.ที่ผ่านมาไม่มีการซื้อขาย ราคาล่าสุดอยู่ที่ 12.60 บาท